ТекIуэтыну зыри хуейкъым
ФутболымкIэ XXI дунейпсо чемпионатым и командэ нэхъыфIи 8-р белджылы хъуащ. Гугъуехьышхуэ пылъу ахэр финалым и 1/4-нэ Iыхьэм кIуащ. АрщхьэкIэ адэкIи нэхъ тыншынукъым — дэтхэнэ зыми медалхэр къыхукъуэплъащ икIи абыхэм хуэзышэ гъуэгум текIуэтыну зыри хуейкъым.
Нэхъ пасэу, щэбэтымрэ тхьэмахуэмрэ, зэхэта зэIущIэхэм япкъ иткIэ финалым и Iыхьэ плIанэм кIуа Франджым, Уругвайм, Урысей Федерацэм, Хорватием къыкIэлъыкIуэ махуитIым гъуса къахуэхъуащ Бразилиер, Бельгиер, Швециер, Инджылызыр. Хьэлэмэтращи, джэгугъуэхэм я нэхъыбэм Iуэхур щызэхэкIар иужь дыдэ дакъикъэхэращ е, хухаха зэманри къыщIагъуари яхуримыкъуу, метр пщыкIузым и деж щызэхьэзэхуэурэщ.
Дуней псом тхуэнейрэ и чемпион Бразилием и закъуэщ топитIкIэ ефIэкIыу зи хьэрхуэрэгъур хэзыгъэщIэфар. Пентакампионхэр я джэгукIэкIи зышыIэныгъэкIи адрейхэм къащхьэщокI икIи зэпIэзэрыту адэкIэ мэкIуатэ. Абыхэм зэкIэ зыми шэч къытрагъэхьэркъым топ джэгунымкIэ къапэлъэщын зыщIыпIи зэрыщымыIэм икIи, бэлэрыгъыу езыхэр зэран зэхуэмыхъужмэ, саугъэт нэхъ лъапIэ дыдэр зэраIэрылъхьэм.
Финалым и 1/8-нэ Iыхьэм Бразилием къыщыпэщIэхуэфынут иджыпстурей дунейпсо чемпион Германиер. АрщхьэкIэ, зэи къэмыхъуауэ, нэмыцэхэр пасэу зэхьэзэхуэм къыхэкIащ икIи абы зэпеуэр нэхъ фагъуэ ищIащ. Апхуэдэу щыт пэтми, Мексикэм и командэ къыхэхари хуейт Бразилием хуэфэщэну пэщIэтыну. Ди жагъуэ зэрыхъущи, къызэрехъулIэща щыIэкъым. Бразилием я пашэ Неймар джэгум и етIуанэ Iыхьэм и пэщIэдзэм бжыгъэр къыщызэIуихам гурыIуэгъуэт хэт адэкIэ кIуэтэнуми. ЕтIуанэ топым ар щIигъэбыдэжащ.
Бразилием адэкIэ хьэрхуэрэгъу къыщыхуэхъуащ Бельгием и командэ къыхэхар. Ар зэфIэкI лъагэ зиIэ гуп зэкъуэтщ икIи Японием иужьу щыIущIам белджылы къытщищIащ куэд зэрыхузэфIэкIынур. ЖыпIэну ирикъунщ а зэIущIэм и етIуанэ Iыхьэм «дыгъэр къыщыкIуэкI къэралым» и футболистхэм зэкIэлъхьэужьу топитI дагъэкIыу япэ зэрищам европейхэр къызэримыгъэдзыхар. Бельгием хузэфIэкIащ япэщIыкIэ бжыгъэр зэхуэдэ ищIыжыну икIи къыщIагъуа зэманыр иухыным секунд зыбжанэ фIэкIа имыIэжу, текIуэныгъэри зыIэригъэхьэну. Шэч хэлъкъым абы Бразилиери зэримыгъэтыншынум.
Швециемрэ Швейцариемрэ я дежкIэ зыхэта гупхэм къызэрыхэкIари ехъулIэныгъэшхуэщ. АрщхьэкIэ ахэр нэхъыбэжми щIохъуэпс икIи я зэIущIэр хуабжьу удэзыхьэх хъуащ. Шведхэм зы топ закъуэр яхурикъуащ финалым и Iыхьэ плIанэм ирикIуэну.
АбыкIэ нэхъ гугъу ехьащ инджылызхэр. Загъэпсэхуу къихьэжа иужькIэ XXI дунейпсо чемпионатым и гъуащхьауэ нэхъыфI Кейн Гарри еханэу мы зэхьэзэхуэм къыщыхэжаныкIри, зи пашэ гупыр япэ иригъэщати, къыпщыхъу хъунут адэкIэ лъэпощхьэпо къахукъуэмыкIыну. АрщхьэкIэ, хабзэ зэрыхъуауэ, нэхъ хьэлэмэтыр къыщыхъуар джэгум къыщыщIагъуа зэманращ — 93-нэ дакъикъэм Колумбием бжыгъэр зэхуэдэ ищIыжыфащ.
Америкэ Ищхъэрэм и футболистхэм абы къаруущIэ къыхилъхьащ икIи аргуэру къыщIагъуа сыхьэт ныкъуэм я насып къикIыным зы мащIэщ иIэжар. Iуэхур зэIущIэ нэужь пенальтихэм щыхуэкIуэм, инджылызхэм я Iэзагъыр нэхъ лъагэу къыщIэкIащ икIи ахэр адэкIэ кIуэтащ.
Аращи, футболымкIэ XXI дунейпсо чемпионатым и финалым и Iыхьэ плIанэм щызэдэджэгунущ: бадзэуэгъуэм и 6-м — Уругвай — Франджы (сыхьэт 17-м), Бразилие — Бельгие (сыхьэт 21-м), бадзэуэгъуэм и 7-м — Швецие — Инджылыз (сыхьэт 17-м), Урысей Федерацэ — Хорватие (сыхьэт 21-м) командэхэр.
Жыласэ Заурбэч.
